Helle Sjelle (KF), 2010-06-16:
I dag tredjebehandler vi så lovforslaget, der har til formål at nedsætte dagpengeperioden fra 4 år til 2 år, og det er jo ikke nogen hemmelighed, at vi Konservative har talt meget længe og også meget varmt for en dagpengereform, og for os er dagen i dag derfor en god dag.
Men hvorfor er vi Konservative så så vilde med reformer af det danske arbejdsmarked?
Det er vi, fordi vi gerne vil have et Danmark i topform.
Derfor er reformer, der kan få flere i arbejde, den eneste fornuftige løsning.
Det ene alternativ er massive velfærdsforringelser som f.eks. ringere hjælp til vores ældre medborgere eller færre undervisningstimer i skolerne.
Vi vil derimod modernisere den offentlige sektor, med andre ord forandre den for at bevare den.
Det andet alternativ til reformer er massive skattestigninger, sådan som Socialdemokratiet og Socialistisk Folkeparti lægger op til, for i takt med at vi danskere bliver ældre, vil skatten skulle stige dramatisk, hvis vi hverken gennemfører reformer eller velfærdsforringelser.
Det vil betyde en tilbagevenden til fortidens socialdemokratiske brandskatning af hårdtarbejdende danskere, og det er ikke en løsning, som vi Konservative på nogen måde synes er fair.
Tværtimod.
Så vil S og Socialistisk Folkeparti naturligvis indvende, at de jo også ønsker at gennemføre en reform, de vil nemlig tvinge de danskere, der allerede arbejder superhårdt hver eneste dag, til at arbejde en hel uge mere hvert år, men den reform bliver næppe til andet end tankespind, selv hvis oppositionen engang langt ude i fremtiden skulle få danskernes opbakning til at danne regering.
F.eks. er opbakningen til planen blandt LO's medlemmer ikke stor, og da det jo efterhånden står ikke bare klart, men lysende klart, at det i sidste ende er LO, der bestemmer oppositionens politik, så ser det på mange måder rigtig sort ud.
Og det er måske også derfor, vi ikke kan få noget klart svar på, om dagpengeperioden skal rulles tilbage eller ej, hvis oppositionen kommer til magten.
Vi har forsøgt og forsøgt, men uden held.
Socialdemokratiet og Socialistisk Folkepartis plan er altså et fantasifoster, der næppe nogen sinde bliver til virkelighed.
Det er spin, som er udtænkt af smarte reklamefolk, men som allerede er faldet til jorden.
Den dagpengereform, som vi Konservative nu gennemfører sammen med Venstre, Dansk Folkeparti, De Radikale og Liberal Alliance, er derimod anderledes håndgribelig.
I fremtiden bliver der også brug for andre reformer, der kan få flere danskere i arbejde.
Det skyldes, at de store efterkrigsårgange i disse år er på vej på efterløn og pension, og at de unge årgange er langt mindre.
Uden reformer bliver det ganske enkelt umuligt at opretholde velfærdsstaten i fremtiden.
Venstrefløjen vil selvfølgelig bare sætte skatter og afgifter op, som de altid har gjort, men det løser naturligvis ikke problemerne.
Når man sætter skatten op, arbejder folk nemlig mindre og betaler dermed mindre i skat, og faktum er, at Danmark trods de skattelettelser, vi heldigvis har kunnet sikre danskerne, har verdens højeste skattetryk.
Vi synes altså, at reformer af det danske arbejdsmarked er vejen frem, hvis vi også i fremtiden skal sikre vækst, velstand og dermed velfærd i Danmark.
Derfor bakker vi Konservative også fuldt og fast op om den dagpengereform, som Folketinget forhåbentlig vedtager i dag.